Tarybos Reglamentas (EB) Nr. 540/96
1996 m. kovo 25 d.
iš dalies keičiantis Reglamentą (EB) Nr. 3010/95 dėl laikino ar visiško muitų, taikomų tam tikriems Maltos ir Turkijos kilmės produktams, išvardytiems Kombinuotosios nomenklatūros 1-24 skyriuose ir 27 skyriuje, netaikymo
(1995 m.)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 113 straipsnį,
atsižvelgdama į Komisijos pasiūlymą,
kadangi Reglamentu (EB) Nr. 3010/95 [1] buvo visiškai arba laikinai sustabdytas muitų tarifų, skirtų tam tikriems žemės ūkio produktams ir tam tikriems naftos produktams, kurių kilmės šalys yra Malta ir Turkija, taikymas; kadangi minėto reglamento galiojimas pasibaigė 1995 m. gruodžio 31 d.;
kadangi esami prekybos santykiai neturėtų būti nutraukti; kadangi todėl yra tikslinga toliau taikyti minėtą reglamentą;
kadangi suteikiamos tokios tarifų lengvatos turėtų būti lygiavertės toms lengvatoms, kurias Bendrija suteikia besivystančioms šalims pagal Bendrąją muitų lengvatų sistemą;
kadangi muitų sąjunga tarp Europos Bendrijos ir Turkijos pradėjo veikti nuo 1995 m. gruodžio 31 d.; kadangi todėl yra tikslinga iš dalies pakeisti anksčiau minėto reglamento priedus,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 3010/95 iš dalies keičiamas taip:
1. Pavadinime išbraukiama "(1995)".
2. 1 straipsnis keičiamas taip:
"1 straipsnis
Toliau išvardytus produktus leidžiama įvežti į Bendriją kiekvienam iš jų taikant nustatytą muitų tarifą:
- nuo 1995 m. sausio 1 d. Kombinuotosios nomenklatūros 1-24 skyriuose išvardytus produktus, kurių kilmės šalys yra Malta ir Turkija, kaip nurodyta I ir II priede,
- nuo 1995 m. sausio 1 d. iki 1995 m. gruodžio 30 d. Kombinuotosios nomenklatūros 27 skyriuje išvardytus naftos produktus, rafinuotus Turkijoje, kaip nurodyta III priede."
3. Priedai iš dalies keičiami taip:
a) I priedo paskutinės skilties antraštė "1995 7 1-12 31" keičiama antrašte "nuo 1995 7 1";
b) I priedo lentelės eilės numeriai 16.0500, 15.0510, 16.0520, 16.1070 ir 16.2900 keičiami šio reglamento I priedo lentele;
c) II priedas keičiamas šio reglamento II priede pateikiamu priedu;
d) III priedas nebetaikomas nuo 1995 m. gruodžio 31 d.
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis taikomas nuo 1995 m. sausio 1 d., išskyrus II priedą, kuris taikomas nuo 1995 m. gruodžio 31 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1996 m. kovo 25 d.